小蘇先生九三丈自司諫拜起居郎權中書舍人廌作詩以賀
作者：李廌
朝代：宋

paragraphs: 孝治依文母，皇圖錫聖王。
虛心思啟沃，妙選盡忠良。
近侍崇儒術，先生被寵光。
周邦柱下史，魏闕紫微郎。
禁殿聯常棣，天池浴鳳凰。
揮毫青瑣闥，簪筆御爐香。
德鎮千鈞重，文輝萬丈長。
昌時逢式穀，吾道喜彌彰。
視草嚴宸暮，論思子夜央。
槐邊星轉角，花底鷺分行。
豈但居華省，行聞上玉堂。
終期衮衣拜，慰此士夫望。